CELEX: 32017H0948
Language: bg
Date: 2017-05-31 00:00:00
Title: Препоръка (ЕС) 2017/948 на Комисията от 31 май 2017 година относно използването на стойности за разхода на гориво и емисиите на CO2, получили одобрение на типа и измерени в съответствие с Хармонизираната в световен мащаб процедура за изпитване на лекотоварни превозни средства, когато се предоставя информация за потребителите в съответствие с Директива 1999/94/ЕО на Европейския парламент и на Съвета (нотифицирано под номер С(2017) 3525)

2.6.2017   
            
            
               BG
            
            
               Официален вестник на Европейския съюз
            
            
               L 142/100
            
         ПРЕПОРЪКА (ЕС) 2017/948 НА КОМИСИЯТА
   от 31 май 2017 година
   относно използването на стойности за разхода на гориво и емисиите на CO2, получили одобрение на типа и измерени в съответствие с Хармонизираната в световен мащаб процедура за изпитване на лекотоварни превозни средства, когато се предоставя информация за потребителите в съответствие с Директива 1999/94/ЕО на Европейския парламент и на Съвета
   
      
         (нотифицирано под номер С(2017) 3525)
      
   
   ЕВРОПЕЙСКАТА КОМИСИЯ,
   като взе предвид Договора за функционирането на Европейския съюз,
   като взе предвид Директива 1999/94/ЕО на Европейския парламент и на Съвета от 13 декември 1999 г. относно наличието на потребителска информация за разхода на гориво и емисиите на СО2 по отношение на търговията с нови леки автомобили (1) и по-специално член 9, параграф 2, буква в) от нея,
   като има предвид, че:
   
               (1)
            
            
               Нова регулаторна процедура на изпитване за измерване на разхода на гориво и на емисиите на CO2 от лекотоварни превозни средства — Хармонизираната в световен мащаб процедура за изпитване на лекотоварни превозни средства (WLTP), предвидена в Регламент С (2017) 3521 на Комисията (2), ще замени Новия европейски цикъл на движение (NEDC), който се използва понастоящем съгласно Регламент (ЕО) № 692/2008 на Комисията (3), но вече не съответства на съвременните условия на движение или автомобилни технологии. Процедурата WLTP ще осигури по-строги условия на изпитване и по-реалистични стойности на емисиите на CO2 и разхода на гориво в полза на потребителите. Изискванията по отношение на потребителската информация следва да включват начина, по който ще бъде осигурен достъп до тази подобрена информация, за да се гарантира необходимата степен на съпоставимост на тази информация.
            
         
               (2)
            
            
               Директива 1999/94/ЕО на Европейския парламент и на Съвета има за цел да се гарантира, че информацията относно разхода на гориво и емисиите от CO2 на новите леки автомобили, предлагани за продажба или наемане в ЕС, се предоставя на потребителите, така че те да могат да направят информиран избор при покупката на нов автомобил. По отношение на новите леки автомобили тази директива изисква да се предоставя на потребителите информация както за официалния разход на гориво, така и за официалните специфични емисии на СО2 на нови леки автомобили съгласно определеното в параграфи 5 и 6 от член 2 от посочената директива. Стойностите, които трябва да се използват, са тези, получили одобрение на типа и измерени от органа по одобряване на типа в съответствие с разпоредбите на Регламент (ЕО) № 715/2007 на Европейския парламент и на Съвета (4) и на Регламент (ЕО) № 692/2008, и по-специално приложение XII от него, и включени в приложение VIII към Директива № 2007/46/ЕО на Европейския парламент и на Съвета (5). Тези стойности трябва да бъдат приложени към сертификата на ЕО за одобрение на типа на превозното средство и трябва да бъдат включени в сертификата за съответствие.
               
            
         
               (3)
            
            
               Процедурата WLTP трябва се въведе постепенно, като се започне с новите типове леки автомобили, както е описано в част Б от приложение II към Директива 2007/46/ЕО, от 1 септември 2017 г. и се продължи с новите леки автомобили, считано от 1 септември 2018 г. Излизащите от серийно производство превозни средства, както са определени в член 3, параграф 22 от Директива 2007/46/ЕО, които са получили одобрение на типа и са били подложени на измервания в съответствие с процедурата NEDC, могат да бъдат пускани на пазара за период от дванадесет месеца след датата на изтичане на валидността на ЕО одобрението на типа, т.е. до 31 август 2019 г. В резултат на това от 1 септември 2019 г. всички нови леки автомобили, пускани на пазара на Съюза, трябва да са изпитани в съответствие с процедурата WLTP.
            
         
               (4)
            
            
               По време на периода на постепенно въвеждане на WLTP в сертификата на ЕО за одобрение на типа и в сертификата за съответствие трябва да се посочват стойностите за разхода на гориво и емисиите на CO2 на превозно средство, получили одобрение на типа и измерени в съответствие с процедурата NEDC и/или процедурата WLTP. За леките автомобили, получили одобрение на типа в съответствие с процедурата WLTP, в сертификата за съответствие се записват стойностите за разхода на гориво и емисиите на СО2 както съгласно процедурата WLTP, така и съгласно процедурата NEDC.
            
         
               (5)
            
            
               Поради това за този преходен период на поетапно въвеждане на WLTP е важно да се изясни кои стойности трябва да се използват за целите на потребителската информация съгласно Директива 1999/94/ЕО, за да се гарантира, че потребителската информация продължава да е съпоставима за всички нови леки автомобили и всички държави членки.
            
         
               (6)
            
            
               Много вероятно е стойностите за разхода на гориво и емисиите на CO2, измерени по процедурата WLTP, да се различават от тези, измерени по процедурата NEDC. Стойностите по процедурата WLTP в много случаи ще са по-високи от тези по процедурата NEDC за един и същ автомобил. Освен това, за разлика от NEDC, процедурата WLTP предвижда специфични стойности за разхода на гориво и емисиите на CO2 за всяко отделно превозно средство, които отразяват влиянието на спецификациите на превозното средство и на допълнителните принадлежности върху тези стойности. Така потребителите следва да получават по-точна и реалистична информация за всеки нов лек автомобил или, в случай на конкретен модел автомобил, за диапазона на възможните стойности на разхода на гориво и емисиите на CO2.
            
         
               (7)
            
            
               Резултатите за разхода на гориво и емисиите на CO2 се регистрират за различните етапи на изпитването. За превозни средства, получили одобрение на типа в съответствие с NEDC, се предоставят стойности за „градски“ и „извънградски“ условия на движение, както и стойности за „комбиниран цикъл на движение“ и „претеглени стойности за комбиниран цикъл на движение“. За превозни средства, получили одобрение на типа в съответствие с WLTP, се предоставят стойности за „ниска“, „средна“, „висока“ и „свръхвисока“ скорост на движение, както и стойности за „комбиниран цикъл на движение“ и „претеглени стойности за комбиниран цикъл на движение“ стойности. С цел да се гарантира сравнимостта, на потребителите следва да се предоставят поне стойностите за „комбиниран цикъл на движение“ на приложимия метод за изпитване.
            
         
               (8)
            
            
               Когато отделно от етикетите, ръководствата, плакатите или популяризиращата литература и материалите, изисквани съгласно Директива 1999/94/ЕО, производителите предоставят на потребителите информация относно разхода на гориво или емисиите на CO2 въз основа на нехармонизирани протоколи на изпитване в рамките на доброволни схеми, потребителите следва да бъдат напълно осведомени, че тези стойности се основават на нехармонизирани протоколи от изпитване. Потребителите следва да бъдат предупредени, че ако се сравняват разходът на гориво или емисиите на CO2 на нови леки автомобили, следва да се използват стойности, измерени и получили одобрение на типа в съответствие с хармонизиран протокол на изпитване на ЕС.
            
         
               (9)
            
            
               При транспонирането на Директива 1999/94/ЕО някои държави членки решиха да изискват и предоставянето на информация за замърсителите на въздуха върху автомобилните етикети в допълнение към информацията относно разхода на гориво и специфичните емисии на CO2. С въвеждането на процедурата WLTP и процедурата за емисиите в реални условия на движение (RDE) и с новите изисквания за обявяване на максимална стойност на емисиите в реални условия на движение върху сертификата за съответствие за нови автомобили (6), информация за замърсителите на въздуха ще бъде налична за всички нови типове превозни средства от 1 септември 2017 г. и за всички нови превозни средства от 1 септември 2019 г. В съответствие с препоръката от Европейския парламент след проучването на измерването на емисиите в автомобилния сектор (7), държавите членки следва да обмислят дали да направят тази информация достъпна за потребителите, с цел да се повиши осведомеността и да се даде на потребителите възможност за информиран избор при покупка на автомобил.
            
         
               (10)
            
            
               С цел да се гарантира, че потребителите напълно разбират последствията от въвеждането на процедурата WLTP, всички заинтересовани страни следва да проведат или подпомогнат информационни кампании, обясняващи последствията от новата процедура за изпитване за стойностите за разхода на гориво и емисиите на CO2. Тези информационни кампании следва да включват публични органи, потребителски организации, екологични и неправителствени организации, сдружения на водачите и автомобилната промишленост.
            
         
               (11)
            
            
               След като проведе консултации с експертната група за разработването и прилагането на политика за емисиите на CO2 от пътни превозни средства, с експерти от промишлеността, потребителски организации и други неправителствени организации, и държавите членки, Комисията счита, че е целесъобразно да се предоставят препоръки относно начина, по който следва да се представят стойностите за официалния разход на гориво и официалните специфични емисии на СО2 на нови леки автомобили за целите на информиране на потребителите.
            
         
               (12)
            
            
               Следва да бъде приета препоръка, за да се даде на потребителите възможност за информиран избор и да се насърчи хармонизираното прилагане на Директива 1999/94/ЕО навсякъде в Съюза.
            
         
               (13)
            
            
               Мерките, предвидени в настоящата препоръка, са в съответствие със становището на Комитета, създаден по силата на член 10 от Директива 1999/94/ЕО,
            
         ПРИЕ НАСТОЯЩАТА ПРЕПОРЪКА:
   
               1.
            
            
               Държавите членки следва да гарантират, че вписаните в сертификатите за съответствие на новорегистрирани леки автомобили стойности по процедурата NEDC се използват за съобщаване на потребителите на официалния разход на гориво и официалните специфични емисии на СО2, както е определено в параграфи 5 и 6 от член 2 от Директива 1999/94/ЕО, до 31 декември 2018 г., след което всички нови превозни средства, пускани на пазара на Съюза, се изпитват и получават одобрение на типа в съответствие с WLTP.
            
         
               2.
            
            
               От 1 януари 2019 г. държавите членки следва да гарантират, че за информиране на потребителите се използват само стойности за официалния разход на гориво и официалните специфични емисии на CO2.
            
         
               3.
            
            
               Държавите членки следва да гарантират, че след 1 януари 2019 г., когато за излизащите от серийно производство превозни средства могат все още да се предоставят само стойности по процедурата NEDC, тези стойности се придружават от декларация, че превозното средство е излизащо от серийно производство превозно средство и че стойностите не са сравними със стойности, основани на процедурата WLTP.
            
         
               4.
            
            
               Държавите членки следва да гарантират, че етикетът, който се прикрепва към или се изобразява в близост до всеки нов лек автомобил на мястото на продажба, съдържа данни за официалния разход на гориво и официалните специфични емисии на CO2 на превозното средство, за което се отнася.
            
         
               5.
            
            
               Държавите членки следва да гарантират, че ръководството за икономия на гориво и намаляване на емисиите на CO2, както и плакатът или екранът, поставен в близост до всеки нов лек автомобил на мястото на продажба, съдържа данни за официалния разход на гориво и официалните специфични емисии на CO2 на превозното средство, за което се отнася. Когато няколко варианта и/или версии се групират в един модел, стойностите, които се предоставят, следва да са тези на превозното средство, имащо най-високите стойности в рамките на групата.
            
         
               6.
            
            
               Държавите членки следва да гарантират, че рекламни материали, в които се посочва конкретен нов модел, конкретна нова версия или конкретен нов вариант лека кола, съдържат данни за официалния разход на гориво и официалните специфични емисии на CO2 на превозното средство, за което се отнасят. Когато се посочва повече от един модел, държавите членки следва да гарантират, че информацията включва стойности за официалния разход на гориво и официалните специфични емисии на СО2 на всички превозни средства, за които се отнася, или диапазона, определен от най-лошите и най-добрите стойности на всички превозни средства, за които се отнася. За превозни средства, получили одобрение на типа в съответствие с процедурата WLTP, най-лошите и най-добрите стойности следва да отразяват стойностите на новите леки автомобили, предлагани на пазара, както е записано в сертификатите за съответствие.
            
         
               7.
            
            
               Държавите членки следва да гарантират, че рекламните материали, които се разпространяват чрез електронни средства, позволяващи на потребителите да конфигурират дадено превозно средство, като например онлайн конфигуратори за автомобили, ясно показват на потребителите какво въздействие оказват дадено специфично оборудване и конретни допълнителни приспособления върху стойностите за разхода на гориво и емисиите на CO2, получили одобрение на типа и измерени в съответствие с процедурата WLTP.
            
         
               8.
            
            
               В случай че държавите членки позволяват стойности за разхода на гориво и емисиите на СО2, получени съгласно WLTP, да се посочват като допълнителна информация още преди 1 януари 2019 г., с цел да се предостави на потребителите възможно най-рано достъп до стойности за емисиите на CO2 и разхода на гориво, които са по-представителни за реалните условия на движение, държавите членки следва да гарантират, че допълнителната информация се представя ясно и отделно от етикетите, ръководствата, плакатите или популяризиращата литература и материалите, изисквани съгласно Директива 1999/94/ЕО, и съдържа следния текст:
               „От 1 септември 2017 г. типът на определени нови превозни средства ще се одобрява, като се използва Хармонизираната в световен мащаб процедура за изпитване на лекотоварни превозни средства (WLTP), която представлява нова, по-реалистична процедура на изпитване за измерване на разхода на гориво и емисиите на CO2. От 1 септември 2018 г. процедурата WLTP ще замени напълно Новия европейски цикъл на движение (NEDC), който е процедурата за изпитване понастоящем. Поради по-реалистични условия на изпитване, разходът на гориво и емисиите на CO2, измерени съгласно WLTP, в много случаи са по-високи от измерените по NEDC стойности.“
            
         
               9.
            
            
               Държавите членки следва да гарантират, че преди да вземат решение за покупка на автомобил, потребителите са информирани за промените в стойностите за разхода на гориво и емисиите на CO2, произтичащи от въвеждането на WLTP, и за последствията, които тези промени биха могли да имат към момента на регистрацията.
            
         
               10.
            
            
               Държавите членки следва да гарантират, че стойностите за официалния разход на гориво и официалните специфични емисии на CO2 включват поне стойности за „комбиниран цикъл на движение“, измерени в съответствие с приложимата процедура на изпитване.
            
         
               11.
            
            
               Когато информация, отнасяща се до разхода на гориво или емисиите на CO2, извлечена от производителите въз основа на нехармонизирани протоколи за изпитване в рамките на доброволни схеми, се предоставя на потребителите отделно от етикетите, ръководствата, плакатите или популяризиращата литература и материалите, изисквани съгласно Директива 1999/94/ЕО, държавите членки следва да гарантират, че в тази информация се съдържа следният текст:
               „Посочените стойности за разхода на гориво или емисиите на CO2 се основават на нехармонизирани протоколи за изпитване. Те се предоставят само с информационна цел. При сравняване на стойностите за разхода на гориво или емисиите на CO2 на нов лек автомобил въз основа на хармонизиран протокол за изпитване на ЕС следва да се използват стойностите за официалния разход на гориво или емисиите на CO2 [да се вмъкне хипервръзка към съответното местонахождение на тези стойности].“
            
         
               12.
            
            
               Държавите членки следва да обмислят дали да бъде предоставена и информацията относно максималната стойност на емисиите на замърсители на въздуха в реални условия на движение, декларирана в сертификата за съответствие на всяко превозно средство, върху етикета, който се прикрепва към или се изобразява в близост до всеки нов лек автомобил на мястото на продажба.
            
         
               13.
            
            
               Държавите членки следва да осигурят подходящи информационни кампании, за да се обясни на потребителите въвеждането на WLTP и последствията от него за стойностите за разхода на гориво и емисиите на CO2, по-специално нарастването на тези стойности в сравнение със стойностите, получени по NEDC, и значението на стойностите, получени от различни етапи на изпитване.
            
         
               14.
            
            
               Адресати на настоящата препоръка са държавите членки.
            
         
      Съставено в Брюксел на 31 май 2017 година.
      
         
            За Комисията
         
         Miguel ARIAS CAÑETE
         
            Член на Комисията
         
      
   
   
      (1)  ОВ L 12, 18.1.2000 г., стр. 16.
   
      (2)  Регламент С (2017) 3521 на Комисията от 1 юни 2017 г. за допълване на Регламент (ЕО) № 715/2007 на Европейския парламент и на Съвета относно типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства, за изменение на Директива 2007/46/ЕО на Европейския парламент и на Съвета, Регламент (ЕО) № 692/2008 на Комисията и Регламент (ЕС) № 1230/2012 на Комисията и за отмяна на Регламент (ЕО) № 692/2008 (все още непубликувано в Официален вестник).
   
      (3)  Регламент (ЕО) № 692/2008 на Комисията от 18 юли 2008 г. за прилагане и изменение на Регламент (ЕО) № 715/2007 на Европейския парламент и на Съвета за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 199, 28.7.2008 г., стр. 1).
   
      (4)  Регламент (ЕО) № 715/2007 на Европейския парламент и на Съвета от 20 юни 2007 г. за типово одобрение на моторни превозни средства по отношение на емисиите от леки превозни средства за превоз на пътници и товари (Евро 5 и Евро 6) и за достъпа до информация за ремонт и техническо обслужване на превозни средства (ОВ L 171, 29.6.2007 г., стр. 1).
   
      (5)  Директива 2007/46/ЕО на Европейския парламент и на Съвета от 5 септември 2007 г. за създаване на рамка за одобрение на моторните превозни средства и техните ремаркета, както и на системи, компоненти и отделни технически възли, предназначени за такива превозни средства (Рамкова директива) (ОВ L 263, 9.10.2007 г., стр. 1).
   
      (6)  Регламент (ЕС) 2016/646 на Комисията от 20 април 2016 г. за изменение на Регламент (ЕО) № 692/2008 по отношение на емисиите от леки превозни средства за превоз на пътници и товари (Евро 6) (ОВ L 109, 26.4.2016 г., стр. 1).
   
      (7)  P8_TA(2017)0100.